CELEX: C2007/117/53
Language: da
Date: 2007-05-26 00:00:00
Title: Sag T-99/07 P: Appel iværksat den 29. marts 2007 af Kommissionen for De Europæiske Fællesskaber til prøvelse af dom afsagt den 16. januar 2007 af Retten for EU-personalesager i sag F-92/05, Genette mod Kommissionen

26.5.2007   
            
            
               DA
            
            
               Den Europæiske Unions Tidende
            
            
               C 117/34
            
         Appel iværksat den 29. marts 2007 af Kommissionen for De Europæiske Fællesskaber til prøvelse af dom afsagt den 16. januar 2007 af Retten for EU-personalesager i sag F-92/05, Genette mod Kommissionen
   (Sag T-99/07 P)
   (2007/C 117/53)
   Processprog: fransk
   Parter
   
      Appellant: Kommissionen for De Europæiske Fællesskaber (ved V. Joris og D. Martin, som befuldmægtigede)
   
      Den anden part i appelsagen: Emmanuel Genette, Kongeriget Belgien
   Appellantens påstande
   
               —
            
            
               Den af EU-Personaleretten afsagte dom af 16. januar 2007 i sag F-92/05 ophæves
            
         
               —
            
            
               Det fastslås, at sagen må afvises fra realitetsbehandling.
            
         
               —
            
            
               Subsidiært frifindes Kommissionen.
            
         
               —
            
            
               Hver part tilpligtes at bære sine egne omkostninger i appelsagen og i sagen for EU-Personaleretten.
            
         Anbringender og væsentligste argumenter
   Ved dom af 16. januar 2007 afsagt i sag F-92/05, Genette mod Kommissionen, gav Retten for EU-personalesager Emmanuel Genette medhold i den sag, han havde anlagt med påstand om annullation af Kommissionens afgørelse af 25. januar 2005, hvorved denne dels afslog at indvillige i en tilbagetrækning af hans ansøgning fra 2001 om overførsel af de pensionsrettigheder, han havde erhvervet inden for rammerne af belgiske pensionsordninger, dels afslog at behandle en fornyet ansøgning herom.
   I sit appelskrift har Kommissionen først behandlet spørgsmålet om, sagen overhovedet burde have været antaget til realitetsbehandling i førsteinstansen. Den har gjort gældende, at Personaleretten har truffet afgørelse ultra petita, idet den har ændret søgsmålets genstand og foretaget en række fejlvurderinger under gennemgangen af de angiveligt nye omstændigheder, som appellanten fremførte i første instans som begrundelse for at suspendere fristerne til hans fordel. Kommissionen er af den opfattelse, at en korrekt vurdering af dels søgsmålets genstand, således som dette var anført i stævningen i første instans, dels af de angiveligt nye omstændigheder, som appellanten fremførte, nødvendigvis burde have medført, at Personaleretten afviste sagen. Kommissionen har således hævdet, at Personaleretten har overskredet sin kompetence og ligeledes har tilsidesat Kommissionens ret til kontradiktion, idet den traf afgørelse på visse punkter uden at give Kommissionen adgang til at fremføre sine argumenter.
   Kommissionen har til støtte for sin appel med hensyn til Personalerettens bedømmelse af sagens realitet i den anfægtede dom fremført en række anbringender. Efter Kommissionens opfattelse har Personaleretten tilsidesat en række fællesskabsretlige bestemmelser, herunder tjenestemandsvedtægten, og nogle principper, der er udviklet i retspraksis, idet den appellerede dom efter Kommissionens opfattelse gør det muligt at trække retsakter tilbage og, subsidiært, tilsidesætter Kommissionens selvstændige ret til ikke at tilbagetrække de anfægtede afgørelser.